《雪水庵咏雪二十韵》
宋代·赵良坡

玄冥司号令，屏翳驱云车。
巧舞穿幽隙，轻扬下曲洼。
初疑蚕食穿，犹恐蠏行沙。
铅汞三千界，璚瑶百万家。
楼台银作砌，城阙玉为衙。
压竹枝翻重，封梅色更佳。
文光偏得月，点缀易为花。
万瓦鱼鳞矗，千山鸟迹遐。
凝檐珠错落，布地粉交加。
恍若水晶溜，犹然宝鉴华。
馀晖翻鹤羽，皓彩扑乌纱。
镂刻非因巧，陶镕未有瑕。
冰奁缘沼合，缟带逐车斜。
圜石银盘叠，尖峰玉笋芽。
豪家争玩赏，洞府亦喧哗。
锦帐传户酒，竹炉沸鼎茶。
丰年先有兆，清气浩无涯。
飞絮那能拟，凭虚最可夸。
不须东郭履，自是剡溪艖。
恭喜瞻三白，停杯看六葩。

作者简介：赵良坡，字深甫，号云山，上虞（今浙江上虞东南）人。太宗十一世孙（《宋史·宗室世系表》一三）。度宗咸淳元年（一二六五）进士。宋末知广州府，为元兵生获，放归。逾年元将欲荐于朝，不屈死。事见清光绪《上虞县志校续》卷七。今录诗六首。